## Telefonia, energia i aigua concentren el 78,57 % de les sol·licituds d'arbitratge en reclamacions de consum durant 2022

*** A través del Sistema Arbitral de Consum s'han realitzat 50 mediacions prèvies positives i s'han realitzat 852 audiències, de les quals s'han dictat 756 laudes
* El Sistema, adscrit a la Conselleria d'Innovació, Indústria, Comerç i Turisme, és el mecanisme extrajudicial de resolució de conflictes entre persones consumidores i empreses, i compta amb 13.994 empreses adherides**

La Junta Arbitral de Consum, dependent de la Conselleria d'Innovació, Indústria, Comerç i Turisme, ha publicat la memòria anual de 2022, que mostra que la telefonia, l'energia i l'aigua concentren el 78,57 % de les 1.376 sol·licituds d'arbitratge en reclamacions de consum a la Comunitat Valenciana durant aqueix any.

En concret, telefonia lidera el nombre de sol·licituds, amb 589, que representen el 42,81 %, mentre que aigua, gas i electricitat aconsegueixen les 492 sol·licituds (un 35,76 %). Amb moltes menys sol·licituds es troben altres sectors com els establiments comercials, vehicles o electrònica, amb 30 sol·licituds (2,18 %) cadascun, seguides d'entitats financeres o assegurances, amb 28 sol·licituds (2,03 %).

El Sistema Arbitral de Consum és el sistema extrajudicial de resolució de conflictes sorgits entre les persones consumidores o usuàries i les empreses o professionals, de caràcter vinculant i executiu per a les dues parts, i al qual estan adherides voluntàriament 13.994 empreses. Els conflictes que siguen resolts pel Sistema Arbitral de Consum no poden presentar-se novament davant dels tribunals ordinaris de justícia.

L'objectiu és atendre i resoldre les reclamacions de les persones consumidores que no s'han pogut resoldre a través d'altres mitjans, sempre que aquesta reclamació vaja contra una empresa o professional en el marc de la comercialització de béns i serveis. Aquest sistema de resolució de conflictes pot abordar qualsevol controvèrsia en què hi haja una relació de consum entre una persona consumidora i una empresa, comerç o professional.

No poden ser objecte d'arbitratge de consum els casos en què concórrega intoxicació, lesió, mort o els casos en què hi haja indicis racionals de delicte (per exemple, intoxicació en un restaurant, negligències mèdiques, estafes, etc.), inclosa la responsabilitat per danys i perjudicis directament derivada d'aquells.

**Sol·licituds resoltes en 2022**

De les 1.376 sol·licituds d'arbitratge, s'han fet 50 mediacions prèvies positives i s'han realitzat 852 audiències, de les quals s'han dictat 756 laudes. La resta de sol·licituds han sigut arxivades per no adhesió de les empreses, per altres causes, o bé han sigut inadmeses.

Dels 758 laudes dictats, un total de 338 (el 44,59 %) s'han estimat de manera total, 188 laudes (24,80 %) s'han estimat parcialment, altres 67 han sigut conciliatoris (8,84 %), se n'han desestimat 106 (13,98 %), i no han entrat en l'assumpte 59 laudes (7,78 %).

Fecha: 04/09/2023